कहा-ये अति पिछड़ों को जाति सूचक गाली देते हैं और माफी नहीं मांगते
BJP National President JP Nadda Bhopal Visit Latest News, photos Update - भाजपा के राष्ट्रीय अध्यक्ष जेपी नड्डा आज भोपाल में हैं। वे राजधानी में करीब 11 घंटे तक रहेंगे और चार कार्यक्रमों में हिस्सा लेंगे। राजधानी पहुंचने पर नड्डा ने सबसे पहले भाजपा नेताओं व कार्यकर्ताओं के साथ प्रधानमंत्री मोदी की मन की बात सुनी
बीजेपी के राष्ट्रीय अध्यक्ष जेपी नड्डा ने कांग्रेस नेताओं को अहंकार में डूबा बताया। उन्होंने कहा कि इनके नेता अति पिछड़ों को जाति सूचक गाली देते हैं और फिर माफी भी नहीं मांगते। इनके लिए अहंकार बड़ा हो गया और समझदारी छोटी। उन्होंने कांग्रेस का मतलब करप्शन, कमीशन, डिवीजन, भाई-भजीतावाद, परिवारवाद बताया। जबकि भाजपा का मतलब मिशन, समाज सेवा, महिला और समाज का सशक्तिकरण तथा रिपोर्ट कार्ड की संस्कृति है, जो कहा वो किया, जो कहेंगे वो करके दिखाएंगे।
जेपी नड्डा ने भोपाल में बीजेपी के नए प्रदेश कार्यालय के लिए भूमिपूजन किया। इसके बाद मोतीलाल नेहरू स्टेडियम में बीजेपी के बूथ अध्यक्षों के सम्मेलन को संबोधित करते हुए उन्होंने मोदी सरकार और शिवराज सरकार की योजनाएं और उपलब्धियां गिनाईं। कार्यकर्ताओं से कहा कि ये बातें वो जनता के बीच जाकर बताएं। आप तर्कों और मुद्दों के आधार पर जनता के बीच जाएं। ये गला खराब करने का नहीं, विरोधियों की हालत खराब करने का समय है। बता दें, बीजेपी प्रदेशाध्यक्ष का स्पीच के बीच गला बैठ गया था। तब शिवराज ने उन्हें पानी दिया था।
रस्सी जल गई लेकिन बल नहीं गया
जेपी नड्डा ने राहुल गांधी के समर्थन में सत्याग्रह कर रहे कांग्रेस नेताओं पर जमकर हमला बोला। उन्होंने कहा कि आज कांग्रेस के लोग सत्याग्रह कर रहे हैं। सत्याग्रह तो महात्मा गांधी ने किया था, भारत के सम्मान के लिए, भारत की अस्मिता के लिए, भारत में भारतीयता का राज हो इसके लिए। आप किस बात का सत्याग्रह कर रहे हो। जाति सूचक गाली देते हो। कोर्ट कहता है माफी मांगो। आपका अहंकार है, आप माफी नहीं मांगते हो। रस्सी जल गई बल नहीं गया, अहंकार नहीं गया। कहते हैं मैं किसी से नहीं डरता, अरे भाई संविधान और कानून से तो डरो, लेकिन नहीं। सत्याग्रह करने चले। देश इनको कभी माफ नहीं करेगा।
विरोधी भी हमसे टकराने में असमर्थ महसूस करते हैं
जेपी नड्डा ने कहा कि 2014 में जब मोदी जी को संसदीय दल का नेता चुना गया था। तब वो पार्टी दफ्तर आए थे। उन्होंने पूछा था कि कहां-कहां पार्टी कार्यालय हैं। हमें संकल्प लेना चाहिए कि हर जिले में पार्टी का एक अच्छा कार्यालय बने। आज की स्थिति में 290 दफ्तर बन चुके हैं। 115 बन रहे हैं। 123 कार्यालय के लिए जमीन ले ली गई है। जल्द कार्य शुरू होगा। भोपाल में बन रहा कार्यालय मोस्ट मॉर्डन कार्यालय होगा। बीजेपी का ऑफिस, ऑफिस नहीं, कार्यालय है, ये संस्कार केंद्र है, यहां कार्यकर्ता संस्कार लेता है। आज बीजेपी दुनिया की सबसे बड़ी पार्टी बन गई है। हम कार्यकर्ता सम्मेलन भी करते हैं तो वो जनसभा बन जाती है। ये हमारी ताकत है। अब तो विरोधी भी हमसे टकराने में असमर्थ महसूस करते हैं, यह भारतीय जनता पार्टी की ताकत है।
पाकिस्तान वाले भी कह रहे हैं हमारे यहां मोदी होता: शिवराज
नर्मदापुरम-भोपाल संभागीय बूथ अध्यक्ष सम्मेलन में CM शिवराज ने कहा, आज नड्‌डा जी शंख फूंकने आए हैं। जब कोविड था और लोग घरों से बाहर नहीं निकलते थे, तब नड्‌डा जी ने बीजेपी के लाखों कार्यकर्ताओं को सेवा में लगाया। नॉर्थ ईस्ट में एकतरफा जीत दिलाई। मध्यप्रदेश के जमाई नड्‌डा जी का स्वागत है। पीएम की तारीफ में कहा- हम ऐसे युग में पैदा हुए, जब नरेंद्र मोदी प्रधानमंत्री हैं। एक जमाना था, जब पिद्दी देश हमें आंख दिखाते थे, मोदी जी के पीएम बनने के बाद वैभवशाली भारत बना है। आज तो पाकिस्तान वाले भी कह रहे हैं कि या अल्लाह हमारे पास भी नरेंद्र मोदी होता। कमलनाथ पर हमला करते हुए कहा- बेईमान कमलनाथ ने हमारी सारी जनकल्याण की योजनाएं बंद कर दी थीं।
कोर ग्रुप में आगामी चुनाव की रणनीति पर मंथन 
बूथ अध्यक्ष सम्मेलन के बाद बीजेपी दफ्तर में पार्टी की कोर कमेटी की बैठक हुई है। इसमें भाजपा के राष्ट्रीय अध्यक्ष जेपी नड्डा, राष्ट्रीय सह संगठन महामंत्री शिव प्रकाश, क्षेत्रीय संगठन मंत्री अजय जामवाल, सीएम शिवराज सिंह चौहान, केंद्रीय मंत्री नरेंद्र सिंह तोमर, ज्योतिरादित्य सिंधिया और प्रदेश बीजेपी अध्यक्ष वीडी शर्मा मौजूद रहे। बैठक में तय किया गया कि भाजपा कार्यालय निर्माण के लिए कार्यकर्ताओं से सहयोग लेंगे। कोर ग्रुप में आगामी चुनावों को लेकर प्रभावी रणनीति बनाने पर मंथन भी हुआ।
अब इंडिया इस इंडिया हो गया है: नड्डा
भोपाल के मिंटो हाल में भाजपा प्रबुद्धजन समागम में बीजेपी राष्ट्रीय अध्यक्ष जेपी नड्डा ने कार्यक्रम को संबोधित किया। इस दौरान उन्होंने कहा कि देश तेजी से बदल रहा है। पहले हम इंडिया-पाकिस्तान की भाषा बोलते थे। अब इंडिया इस इंडिया हो गया है। सिर्फ देश में नहीं बल्कि भारत ने अंतर्राष्ट्रीय स्तर पर अपनी पहचान बनाई। पीएम मोदी सौ देशों में गए और संबंध बनाए। अंतर्राष्ट्रीय संबंधों के बनाने और सुधारने में मोदी जी ने बड़ा काम किया है। पूरी खबर के लिए क्लिक करें
नड्‌डा ने नारा दिया- इस बार 200 पार
इससे पहले भोपाल पहुंचने पर गांधी नगर में हुए स्वागत समारोह में नड्‌डा ने कहा- राजा भोज की नगरी में आना मेरा सौभाग्य है। जिस तरह से यहां मेरा स्वागत हुआ, उत्साह दिखा, यह उत्साह आने वाले समय का संदेश दे रहा है। उन्होंने कार्यकर्ताओं से कहा- इस उत्साह को लक्ष्य में बदलकर इस बार 200 पार करना है। 51% से ज्यादा वोट से हम मध्यप्रदेश में आएंगे।
दिग्विजय खेमे की सीनियर लीडर मोना BJP में शामिल
कांग्रेस नेता मोना सुस्तानी बीजेपी में शामिल हो गईं। बीजेपी के राष्ट्रीय अध्यक्ष जेपी नड्डा ने उन्हें पार्टी की सदस्यता दिलाई। इस दौरान सीएम शिवराज चौहान, प्रदेश बीजेपी अध्यक्ष वीडी शर्मा और गृह मंत्री नरोत्तम मिश्रा मौजूद रहे। बीजेपी जॉइन करने के बाद मोना सुस्तानी ने कहा, मैं 30 साल से लगातार सेवा कर रही हूं। अब मुझे लगता है कि जो स्तर है मेरा, उस क्षमता के अनुसार मैं कार्य नहीं कर पा रही। इसीलिए मुझे निर्णय लेना पड़ा। जनसेवा के लिए बीजेपी में आई हूं। कांग्रेस में ऐसा नहीं हो पा रहा था। राजगढ़ में दिग्विजय सिंह के खिलाफ मोना बड़ा चेहरा होंगी? इसके जवाब में कहा- मैं खिलाफ नहीं हूं। बस जनसेवा करना है।
बीजेपी से निष्कासित प्रीतम लोधी की भी बीजेपी में वापसी हुई है। वहीं बसपा नेता उषा चौधरी ने भी BJP जॉइन की है।
भोपाल में ऐसा होगा BJP का प्रदेश कार्यालय
बीजेपी के राष्ट्रीय अध्यक्ष जेपी नड्डा ने रविवार को भोपाल में नए भाजपा प्रदेश कार्यालय का भूमिपूजन किया। हाईटेक बीजेपी की हाईराइज बिल्डिंग 11 मंजिला होगी। चार सौ गाड़ियों के लिए यहां अत्याधुनिक पार्किंग बनाई जाएगी। साथ ही ऑडिटोरियम में 1 हजार से अधिक लोगों के बैठने की व्यवस्था भी होगी। पढ़िए पूरी खबर